Diari Oficial de la Generalitat Valenciana


Sumari del DOGV 5312, del 27-07-2006 (2006/7780)

ORDE de 16 de juny de 2006, de la Conselleria de Cultura, Educació i Esport, per la qual es convoquen quatre beques per a la realització de pràctiques formatives relacionades amb l'arquitectura en l'àmbit escolar en la Direcció General de Règim Econòmic.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5312

Data del DOGV
:   27-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7780


Data del document
:   16-06-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * assignació per estudis
    * professió de l'urbanisme
    * suport econòmic

ORDE de 16 de juny de 2006, de la Conselleria de Cultura, Educació i Esport, per la qual es convoquen quatre beques per a la realització de pràctiques formatives relacionades amb l'arquitectura en l'àmbit escolar en la Direcció General de Règim Econòmic. [2006/7780]  
La Conselleria de Cultura, Educació i Esport, en el marc de la política dirigida a l'especialització d'arquitectes que han finalitzat els seus estudis en dates recents, convoca la concessió de quatre beques per a accedir a la realització de pràctiques professionals, dins de l'àmbit de l'administració pública, que els permeten una ampliació dels seus coneixements i els proporcionen una visió pràctica de la gestió dels projectes tècnics de construcció, reforma i ampliació de centres escolars.  
En virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques, i la Llei 38/2003, de 17 de novembre, General de Subvencions,  
ORDENE  
Primer  
Convocar un concurs públic per a la concessió de quatre beques a fi de realitzar pràctiques formatives relacionades amb l'arquitectura en l'àmbit escolar en la Direcció General de Règim Econòmic, per a la formació complementària en l'àmbit de l'administració pública en relació amb les matèries de competència d'esta Conselleria assignades a la dita Direcció General per mitjà del Decret 183/2004 i del Decret 274/2004 pel qual s'aprova el Reglament Orgànic i Funcional.  
Segon  
Aprovar les bases que figuren en l'annex I de la present orde. Les beques es regiran pel que disposen les bases de la convocatòria i pel Decret 108/1992, de 6 de juliol, del Govern Valencià.  
Tercer  
El període de gaudi de la beca començarà als 10 dies hàbils a partir del dia de publicació de l'adjudicació en el Diari Oficial de la Generalitat, i finalitzarà el 31 de desembre del 2006. No obstant això, el període es podrà prorrogar per als mesos que resten fins a completar l'any màxim de gaudi sempre que hi haja consignació pressupostària en l'exercici de 2007.  
La dotació se sufragarà a càrrec del codi línia T6019000 del programa pressupostari 74.57.74.862.63.8, per un import total màxim de 52.000,00 euros per a l'exercici de 2006.  
Quart  
La present orde produirà efectes el mateix dia de la seua publicació en el Diari Oficial de la Generalitat.  
De conformitat amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/98 de 13 de juny, reguladora de la Jurisdicció contenciosa administrativa, contra el present acte, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant de l'òrgan que dicta el present acte en el termini d'un mes des de l'endemà de la publicació.  
b) El recurs contenciós administratiu s'ha de plantejar davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.  
València, 16 de juny de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases de la convocatòria per a la concessió de quatre beques per a la realització de pràctiques formatives relacionades amb l'arquitectura en l'àmbit escolar en la Direcció General de Règim Econòmic de la Conselleria de Cultura, Educació i Esport.  
Primera. Objecte  
Les beques tenen com a objecte realitzar pràctiques formatives relacionades amb l'arquitectura en l'àmbit escolar en la Direcció General de Règim Econòmic de la Conselleria de Cultura, Educació i Esport, per a la formació complementària en l'àmbit de l'administració pública en relació amb les matèries de competència d'esta Conselleria assignades a la dita Direcció General per mitjà del Decret 183/2004 d'1 d'octubre pel qual s'aprova el Reglament Orgànic i Funcional.  
Segona. Nombre de beques i requisits dels sol·licitants   
Es convoquen quatre beques destinades a arquitectes que hagen acabat els estudis corresponents a la dita titulació amb posterioritat a la finalització de l'any 2001.  
Tercera. Dotació, duració i pagament de les beques  
La dotació de la beca és de 1.083,00 euros bruts mensuals, sense perjuí del que disposa l'apartat tercer de la present orde. El període de gaudi de la beca començarà als 10 dies hàbils de la publicació de l'adjudicació en el Diari Oficial de la Generalitat, i finalitzarà el 31 de desembre del 2006. No obstant això, el període es prorrogarà a l'exercici del 2007 sempre que hi haja consignació pressupostària en eixe exercici.  
L'import de la beca s'abonarà mensualment, amb certificat de la Direcció General de Règim Econòmic, previ informe del cap de l'àrea corresponent d'esta Direcció General de la bona marxa de l'activitat objecte de la beca.  
Quarta. Titulació exigida  
Els aspirants hauran d'estar en possessió del títol d'arquitectura a l'acabament del termini de presentació de sol·licituds de la beca. Els aspirants hauran d'acreditar que han acabat els seus estudis en arquitectura amb posterioritat a la finalització de l'any 2001.  
Quinta. Formalització de les sol·licituds  
Les sol·licituds a presentar per les persones interessades s'ajustaran al model de sol·licitud annex a la present orde. Els candidats hauran de presentar-les en el Registre General de la Conselleria de Cultura, Educació i Esport (avinguda de Campanar, 32, de València) o tramitar-les per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aportant, junt amb la fotocòpia compulsada del document nacional d'identitat (DNI), la documentació següent:  
Certificat d'empadronament acreditatiu de la residència a la Comunitat Valenciana.  
Foto de carnet del sol·licitant.  
Còpia del títol d'arquitectura.  
Certificat de l'expedient acadèmic personal on s'acredite la data de terminació dels estudis d'arquitectura i la qualificació mitjana obtinguda.  
Declaració responsable de no tindre concedida cap altra beca per a la mateixa o semblant activitat, ajuda o activitat laboral regular, que impedisca el compliment de les obligacions com a becari, una vegada adjudicada la beca.  
Acreditació d'estar al corrent de les obligacions tributàries estatals, autonòmiques i amb la Seguretat Social.  
Quan no s'estiga obligat a presentar les declaracions o documents a què es referix el paràgraf anterior, s'acreditarà esta circumstància per mitjà de declaració responsable.  
Fotocòpia compulsada dels documents que acrediten la realització dels cursos i l'experiència professional relacionada amb la gestió administrativa en matèria d'arquitectura, especificats en la base sèptima de l'annex I, sempre que l'experiència no haja sigut adquirida per mitjà de prestació a temps parcial o per un període de duració inferior a un mes.  
Tota la documentació s'ha de presentar en document original o fotocòpia degudament compulsada. La documentació que no complisca estos requisits no serà tinguda en compte a l'hora de baremar.   
Si la sol·licitud no reunix els requisits i documents que assenyala esta base, es requerirà l'interessat perquè, en el termini de 10 dies, esmene la falta o aporte els documents preceptius, amb indicació que si no ho fa es tindrà en compte a l'hora de dictar la resolució i es considerarà que desistix de la sol·licitud, d'acord amb l'art. 71.1 de la Llei 30/92, de 26 de novembre de Règim Jurídic de les Administracions Públiques.   
En cas que es remeta la sol·licitud i la documentació necessària per qualsevol dels mitjans previstos en l'article 38.4, s'haurà de comunicar immediatament per fax (963 86 65 34) a la Direcció General de Règim Econòmic.  
Sexta. Termini de presentació de les sol·licituds  
El termini de presentació de les sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat.  
Sèptima. Selecció  
Per a l'examen de les sol·licituds, es constituirà una comissió avaluadora que elaborarà les oportunes propostes d'adjudicació de les beques en el termini de quinze dies des de la finalització del termini de presentació de sol·licituds. La comissió estarà composta pels membres següents:  
El director general de Règim Econòmic de la Conselleria de Cultura, Educació i Esport o funcionari en qui delegue, que la presidirà.  
La cap de l'Àrea d'Infraestructures o funcionari en qui delegue.  
La cap de l'Àrea Econòmica i de Pressupostos o funcionari en qui delegue.  
El cap del Servici de Projectes i Construccions Educatives o funcionari en qui delegue.  
La Conselleria de Cultura, Educació i Esport es reserva la facultat de deixar deserta totalment o parcialment l'adjudicació de les beques convocades i d'interpretar el contingut d'estes bases.  
La selecció del becari vindrà donada per la puntuació obtinguda per l'aplicació del barem següent:  
I) Expedient acadèmic: fins a un màxim d'1 punt.  
II) Coneixement de valencià: un màxim d'1 punt en funció dels nivells de coneixement de valencià establits per la Junta Qualificadora de Coneixements de Valencià, d'acord amb l'escala següent:  
Nivell oral: 0,25 punts.  
Nivell elemental: 0,50 punts.  
Nivell mitjà: 0,75 punts.  
Nivell superior: 1 punt.  
III) Cursos: relacionats amb coneixements de programes de disseny assistit per ordinador, càlcul d'estructures, mesuraments i pressupostos, així com qualsevol altre relacionat amb el disseny en l'arquitectura, a nivell d'usuari. Fins a un màxim de 4 punts.  
IV) Experiència: experiència professional que desitge al·legar sobre temes relacionats amb la gestió administrativa en matèria d'arquitectura, tant en el sector públic com en el privat. Fins a un màxim de 2 punts.  
V) Entrevista: fins a un màxim de 5 punts. En l'entrevista que es farà als 10 aspirants que hagen tingut les màximes puntuacions es valoraran els coneixements del funcionament de l'administració autonòmica.  
Finalitzat el procés selectiu, la comissió elaborarà una proposta de concessió de les beques on s'inclouran els beneficiaris i tots els suplents que s'estimen convenients, en funció de la puntuació obtinguda, a fi de poder cobrir les vacants que es produïsquen per renúncia o abandó.  
Octava. Concessió  
Les beques s'adjudicaran per resolució del conseller de Cultura, Educació i Esport, a la vista de la proposta de la comissió avaluadora, en el termini màxim de tres mesos des de la seua publicació; la falta de resolució d'adjudicació dins del termini establit anteriorment produirà l'efecte de la desestimació presumpta de les sol·licituds presentades.  
La resolució de concessió es notificarà als interessats i serà publicada en el Diari Oficial de la Generalitat.  
Novena. Obligacions, incidències i tutoria dels becaris  
La beca obtinguda per la present convocatòria és incompatible amb el gaudi de qualsevol altra beca per a la mateixa o semblant activitat, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca adjudicada.  
La condició de becari no generarà cap tipus de relació laboral o administrativa amb esta Conselleria, ni suposa cap compromís per a la incorporació posterior del becari a la seua plantilla. Els adjudicataris seran beneficiaris d'una pòlissa que els cobrirà l'assistència sanitària durant tot el temps de gaudi de la beca.  
El conseller de Cultura, Educació i Esport resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia de l'interessat, en cas d'incompliment de les seues obligacions com a becari, o quan no realitzara l'activitat que va motivar la concessió, o deixara de reunir els requisits exigits.  
El director general de Règim Econòmic de la Conselleria de Cultura, Educació i Esport ordenarà les activitats i establirà l'horari i la dedicació del becari de 35 hores setmanals.